Ńdɔ fɔ́ɔ́ ńkunda bɔ́n bə́ Ísraɛ̂l ósə̄ ó ngákə suan á ńkōd ńnǎm yā Sín, á ngɔn osú yǎ ḿbū; bə́ kōmó étɔá á Kadɛs. Éyə̄ Míryam a ngáwú hālá, bə́ dzə̄bə́ fə̄ nyé hālá. 2Ḿból bod bə́ ngábə́ təge ai mə́ndím bányú, bə́ ngakɔ́bɔ fɔ́ɔ́ ai Mósɛs bân Áron. 3Bə́ ngadzə́ŋ Mósɛs bitɔm, bɔ́ nâ: “Bǐ lígī mǎn wú, éyɔŋ bəbə́dzāŋ bə́ wâg á mís mə́ Ńtondôbə. 4Dzé bēn ō zaa ai Ayɔŋ Ńtondôbə á ńkód ńnam mú, nə́ bǐ zu mǎn wú. Ngɔ̄ā bíā, ai biyə́m byáán ! 5Etɔ̌m dzé bēn ō kódogo ai bíā Égîptɛn, nə́ wazu wadudu bíā á ḿbə̂ ǹnam mú ? Təge ai é hóm bábɛ bidí, təge ai bílé byáwúm, təge ai atín wɔ̂n, təge ai andím yə̄ ányū !” 6Ńdɔ̄ Mósɛs bân Áron bə́ ngálíg ńnam hálā, bə́ kə́ tə́bə̄ á ḿbɛ̄ sí Ábáá bítógán, bə́ búdúbú ai məsú á sí. Ńdɔ̄ bə́ ngáyén dúmá Ńtondôbə. 7Ǹtondôbə ǎ ngakɔ́bɔ ai Mósɛs, nyé nâ: 8Nɔŋɔ́ ńtúm wóe, ó tógán ǹnam, mína mǎnyɔ̄ŋ Áron, eyɔ̌ŋ tē myāyi kɔ́bɔ ai ǹkóm nə́ ó və məndím móé, á mís mábán. Wayi bɔ́ kúlī mə̄ndím á ńkōm, ǒ nganyû bɔ́ ai biyə́m byábán.” 9Ńdɔ̄ á Mósɛs a ngábódo ǹtúm é hóm ó ngábə́ tə́lə á ndâ Ǹtondôbə, ḿból bə́ ngábéndē nyé; 10Ńdɔ a ngáman tógan ńnam ákōm hā, nyé ai bɔ́ nâ: “Kyɛ̌ nə̄ ná ! Yə bǐ ńkūlí fɔ̄ɔ̄ mína məndím á ńkóm nyú ánā ?” 11Mósɛs a bɛ́de wɔ́ a bímī ńkóm ńtūm biyɔŋ bíbɛ̄, məndím mə́ ngakwí á tūbúg tubúg, bod bə́ nganyú ai biyə́m. 12Ǹtondôbə nyé ai Mósɛs bân Áron nâ: “Ḿból myā ndzí kig mə yə́bə, nə́ mǐ və ma olugú á mís mə́ bɔ́n bə́ Ísraɛ̂l, ńdɔ̄ á mādzó nâ, myǎyǐ kig kə ai áyɔŋ dí ńnam mǎyī bɔ́ və̄.”